

**Tájékoztató**

**a Kábítószerügyi Egyeztető Fórum 2022. évi tevékenységéről**

**Tisztelt Közgyűlés!**

Eger Megyei Jogú Város Közgyűlése 23/2001. (I.25) sz. határozatával döntött a Kábítószerügyi Egyeztető Fórum felállításáról. 2001. május 9-én megalakult az egri Kábítószerügyi Egyeztető Fórum (KEF).

A KEF a drogproblémával foglalkozó szervezeteket fogja össze, legfontosabb feladata a drogprobléma kezelésének koordinációja.

A koordinációs tevékenységet az Egri KEF úgy határozza meg, hogy ennek része:

1. A személyes és szervezeti célokból adódó nézetek, szemlélet megismerése, megértése, elfogadása, és összehangolása.
2. Egységes, folyamatjellegű, és egymásra épülő drogügyi koncepció kidolgozása és megvalósítása a városban.
3. A párhuzamosságok megszüntetése a szolgáltatásokban, és ezzel párhuzamosan az észlelt szükségletekre szolgáltatások szervezése.
4. A drogügy pilléreinek – prevenció, kezelés, kínálatcsökkentés, ártalomcsökkentés – munkájának összehangolása, egységes koncepció mentén való szervezése.
5. Szakmapolitikai képviselet. Szervezetek közötti és ágazatok közötti együttműködés erősítése.
6. Szakmai rendezvények szervezése

A KEF nem vállalja a szolgáltatások multiplikációját, vagyis nem végez olyan operatív tevékenységet, amely megvalósítására már működik szervezet. Ez a Nemzeti Drogmegelőzési Iroda által megfogalmazott elvárásoknak is megfelel, és ennek megfelelően lett meghatározva az egri Kábítószerügyi Egyeztető Fórum tagsága, vagyis, hogy reprezentatívan képviseltetnek benne azok a szervezetek, amelyek valamelyik pillér megvalósításában vállalnak feladatot. A jelenlegi KEF taglista a tájékoztató mellékleteként tekinthető meg, éppúgy, mint a szakmai beszámoló a 2022. évről.

A KEF fontosnak tartja annak a gondolatnak a megjelenését, hogy a szenvedélybetegség nem csak az egyén életét befolyásolja negatívan és nem kizárólag bűnmegelőzési vagy rendészeti kérdésként értelmezendő, hanem a családok és a szűkebb-tágabb környezetet is érintő összetett egészségügyi, pszichés és szociális problémaként jelenik meg. Egy-egy intézmény önmagában nem képes a szerhasználat, vagy függőség minden aspektusát figyelembe venni és teljeskörű megoldást nyújtani a kérdésre. A drogprobléma összetettségéből adódóan egyértelműen kijelenthető, hogy a helyzet megváltoztatása csak széleskörű társadalmi összefogással valósítható meg, amelyben kiemelt szerepe van a KEF tagszervezeteinek, a helyi médiának és a lakosságnak is, beleértve a fiatalokat.

A KEF 2022. évi fő célkitűzése a városi drogstratégiához kapcsolódó cselekvési terv elkészítése, az előző évben elmaradt szervezetfejlesztő tréning megvalósítása, valamint a helyi szakemberek és a lakosság részére szervezett szakmai programok megvalósítása volt.

1. **Együttműködések javítása, szemléleti kérdések:**

***Rendszeres KEF ülések***

A KEF 2022-ben nyolc alkalommal ülésezett a tagszervezetek képviselőinek személyes találkozásával. A munkatervben meghatározott feladatok végrehajtását megelőző szervezési és előkészületi időszakban pedig több alkalommal online, vagy kisebb munkacsoportokban is tartott megbeszéléseket a tagság.

A KEF üléseken a tagok elsősorban a köznevelési, szociális, egészségügyi és rendvédelmi szervek tevékenysége során tapasztalt jelenségeket, változásokat beszélték meg.

Az üléseken a KEF tagintézmények állandó képviselői vannak jelen, meghívott külsős szakértőkkel egyetemben. A tagság decemberben a mellékletben foglaltak szerint tevődött össze.

1. **Egységes, folyamatjellegű, és egymásra épülő drogügyi koncepció kidolgozása és megvalósítása a városban.**

***Városi stratégia és cselekvési terv***

A 80/2013. (X.16.) OGY határozat a Nemzeti Drogellenes Stratégiáról 2013-2020 – *Tiszta tudat, józanság, küzdelem a kábítószer-bűnözés ellen* című dokumentum 2020 végén lejárt.

A helyi drogkoordinációs tevékenység folytonosságának biztosítása érdekében az egri Kábítószerügyi Egyeztető Fórum megújította a 336/2014. (VI.26.) közgyűlési határozattal elfogadott *"Eger Város Stratégiája a Drogprobléma Kezelésére"* elnevezésű 2014-ben készült helyi stratégiáját.

A közgyűlés 104/2021. (XI.25.) közgyűlési határozattal elfogadta az *„Eger Város Stratégiája a Drogprobléma Kezelésére”* elnevezésű helyi új drogellenes stratégiáját.

A közgyűlés 222/2022. (V.26.) közgyűlési határozattal elfogadta *Eger Megyei Jogú Város a helyi drogprobléma megelőzéséről szóló cselekvési tervét*

***Éves munka megalapozása, közös gondolkodás***

2022.05.05-07. között valósult meg a KEF éves szervezetfejlesztő tréningje Mezőkövesden a Hajnal Hotelben. Ennek egyik kiemelt célja a drogstratégiához kapcsolódó cselekvési terv kidolgozása volt. A másik cél pedig a KEF tagszervezetek közötti együttműködés erősítése volt, amire azért is volt nagy szükség, mert a tagságban több változás is történt, és az előző évben nem volt lehetőség több napos tréning megvalósítására.

1. **A párhuzamosságok megszüntetése, észlelt szükségletekre szolgáltatások szervezése**

A párhuzamos szolgáltatások kiküszöbölése a KEF folyamatos munkájának eredménye, hiszen a szervezetek képviselői rendszeres üléseken tudják egyeztetni tevékenységüket, és a tervezett éves tevékenység is biztosíték erre. A különböző szervezetek képviselői egyúttal más-más „kliens” csoporttal találkoznak, akik szükségleteit tudják közvetíteni a KEF tagszervezetei felé, illetve a prevenció-kezelés-kínálat csökkentés hármas területén együttműködések, egyeztetések működnek, amelyek a szerhasználattal kapcsolatos problémák kezelését segítik elő helyi szinten.

A tagszervezetek közül, amellett, hogy intézményük telephelyén valósul meg a feladat ellátás, számos intézmény van jelen általános és középiskolákban is, ahol a megvalósuló preventív tevékenység része az egyéni/csoportos/közösségi szociális munkába illeszkedő átfogó drogprevenció és egészségfejlesztés/egészségnevelés célú tájékoztatás, információnyújtás, tanácsadás.

1. **A drogügy pilléreinek – prevenció, kezelés, kínálatcsökkentés, ártalomcsökkentés – munkájának összehangolása, egységes koncepció mentén való szervezése.**

Az egységes szakmai koncepció mentén való koordináció megvalósításának alapja a formális és informális együttműködés a szervezetek között. A KEF ülésein a feladatok kapcsán a keresletcsökkentés – prevenció, egészségfejlesztés -, valamint a kínálatcsökkentés – bűnüldözés, igazságszolgáltatás nézőpontjainak megismerése és megértése, illetve a szerhasználó személyének más nézőpontba helyezése, különböző kezelési alternatívák megismerése is cél. Ez a cél nem csak az ülések alkalmával valósul meg formális keretek között, hanem a KEF tagszervezetei képviselőinek szervezett közös programokon is. A protektív szolgáltató teamek és iskolai mentálhigiénés munkacsoportok egyeztetésein keresztül pl. az iskolai szociális segítők, az addiktológiai konzultációt nyújtó RÉV-es szakemberek könnyebben megismerhetik az adott iskola problémáit és könnyebben segítséget nyújthatnak a megfelelő szolgáltatás felajánlásában. A segítségnyújtás lehetőségeinek bemutatása rendkívül fontos az iskolai színtéren is.

1. **Szakmapolitikai képviselet, együttműködések erősítése**

Az egri KEF 2022-ben is folyamatosan tartotta a kapcsolatot a Nemzeti Népegészségügyi Központ Drogmegelőzési Programok Osztályával. 2022 évben is visszatérő téma volt a csekély mennyiségű kábítószerrel való visszaélést elkövető személyek, és a megelőző-felvilágosító szolgáltatás aktuális helyzete. Kiemelendő, hogy a KEF által szervezett Regionális Drogügyi Konferencián az NNK Drogmegelőzési Programok Osztálya vezetőjének közreműködésével az előadásokat követően egy tartalmas kerekasztal beszélgetés is megvalósulhatott, ahol a kábítószerhasználat büntetőjogi következményei, valamint az elterelés gyakorlati kérdései kerültek előtérbe. A beszélgetésen több olyan információ is elhangzott, amely hozzájárult az eltereléssel kapcsolatba kerülő intézmények közötti hatékonyabb együttműködéshez (Egri Járási Ügyészség, Heves Megyei Kormányhivatal Hatósági Főosztály Igazságügyi Osztály, RÉV, Heves Megyei Rendőr-főkapitányság).

1. **Szakmai rendezvények szervezése**

**Dohányzásmentes Világnap 2022.05.31.**

Év elején kiemelt hangsúlyt kapott a fiatalok egészségére nézve nagyobb kockázatot jelentő alternatív dohánytermékekkel kapcsolatos jelzések megbeszélése. Az egri iskolák képviselői, pedagógusok, iskolaorvosok, védőnők, iskolai szociális segítők több esetben számoltak be a különféle dohánytermékek megnövekedett fogyasztásáról és terjesztéséről (Elfbar, IQOS, Glo, snüssz, stb.). Erre válaszként először egy belső egyeztetést, aztán továbbképzést, majd a szélesebb szakmai közönség részére egy szakmai napot szerveztek a témában. A szakmai napot teltházzal tartották meg a Polgármesteri Hivatal üvegtermében, ahová a Nemzeti Népegészségügyi Központ egészségfejlesztő referense tartott előadást az új dohánytermékek használatának egészségügyi és jogi vonatkozásairól. Ez utóbbival a KEF hozzájárult az egri iskolák dohányzással kapcsolatos szabályozási kérdéseinek megválaszolásához is (*dohánymentes, vagy dohányzást imitáló termékek, hevített dohánytermékek és az iskolai házirend kapcsolata*).

**Kábítószerfogyasztás elleni küzdelem világnapja 2021.06.26.**

Az ENSZ határozata alapján 1988 óta minden évben június 26-án tartják a kábítószerfogyasztás elleni küzdelem nemzetközi napját, amelynek célja, hogy felhívja a figyelmet a kábítószerfogyasztás veszélyeire és a kábítószerkereskedelem elleni harc fontosságára.

Eger Megyei Jogú Város Kábítószerügyi Egyeztető Fóruma a Kábítószer elleni küzdelem nemzetközi napja alkalmából 2022. június 30-án szakmai napot tartott a Polgármesteri Hivatal üvegtermében, amelynek témája az egri kábítószer-helyzet volt.

A beszélgetésen részt vettek az Egri KEF tagszervezeteinek képviselői, illetve azok az intézmények, akik tevékenységük során kapcsolatba kerülhetnek a kábítószer-fogyasztás jelenségével.

Az eseményen a szakemberek beszámoltak az elmúlt időszak tapasztalatairól; a legális és illegális szerek használatának változásairól, kiemelt figyelmet fordítva az iskolákat és a fiatalokat érintő, valamint a közterületeken megnyilvánuló szerhasználatra.

A szakmai egyeztetés résztvevői:

* Egri Rendőrkapitányság
* Heves Megyei Rendőr-főkapitányság
* Eger MJV Polgármesteri Hivatal
* Eger MJV Polgármesteri Hivatal - Közterület-felügyelet
* Egri Szociális Szolgáltató Intézmény – Utcai szociális szolgálat
* Főegyházmegyei Karitász Központ Eger – RÉV Szenvedélybeteg-segítő Szolgálat
* Markhot Ferenc Oktató Kórház és Rendelőintézet Addiktológiai Gondozó és Drogambulancia
* Gyermekjóléti és Bölcsődei Igazgatóság
* Gyermekjóléti és Bölcsődei Igazgatóság - Család és Gyermekjóléti Szolgálat
* Egri Járási Ügyészség
* Heves Megyei Kormányhivatal Hatósági Főosztály Igazságügyi Osztály
* Iskola-egészségügy
* Városi Diáktanács

**XX. „Tiszta Élvezet!” – Regionális drogügyi konferencia és drogprevenciós nap 2022.09.30.**

A korábbi években a koronavírus okozta járványhelyzet miatt csak korlátozásokkal, vagy egyáltalán nem sikerült megvalósítani a KEF legnagyobb rendezvényét a drogprevenciós napot. 2022-ben viszont újból megrendezésre került, immár a XX. „Tiszta Élvezet!” – Regionális drogügyi konferencia és drogprevenciós nap, melyre a régióból a korábbi években is óriási volt az érdeklődés. A szerhasználattal és a szenvedélybetegséggel célzottan foglalkozó, és a tevékenységük során azt valamennyire érintő szervezetek több mint száz fővel képviseltették magukat a rendezvényen a Civil Közösségek Házában. A konferencia témája az elhúzódó válsághelyzetek lelki egészségre gyakorolt hatása volt, melynek egyik különösen veszélyeztetett célcsoportja az addikciós problémával küzdő családok köre. A nap másik kiemelt témája a fiatalok lelki egészsége volt. Az előadások és az azt követő műhelybeszélgetések is a családok és a fiatalok szemszögéből közelítették meg a szerhasználat és a lelki egészség kérdését.

A konferencia ebben az évben is megfelelő lehetőséget biztosított a résztvevő szakembereknek a tapasztalatcserére és az együttműködések erősítésére.

Kérem a Tisztelt Közgyűlést a Tájékoztató elfogadására.

Eger, 2023. 02. 01.

**Farkas Attila**

**alpolgármester**