

B E S Z Á M O L Ó

Az egri Kábítószerügyi Egyeztető Fórum 2022. évi működéséről

**Az egri Kábítószerügyi Egyeztető Fórum rövid bemutatása:**

A Kábítószerügyi Egyeztető Fórum (KEF) egy országos közügy (kábítószer-probléma) helyi szintű kezelésére létrehozott szervezet. Eger Megyei Jogú Város 21 évvel ezelőtt határozatban döntött az Egri KEF megalakításáról. A KEF feladata a drogproblémával foglalkozó helyi szervezetek összefogása, és a drogprobléma kezelésének koordinációja a városban. A KEF 2022-ben személyes jelenléttel tartotta meg a rendszeres üléseit. Az üléseken az aktuális feladatokat beszéltük meg, a munkaterv megvalósulásának folyamatát követtük nyomon, és a drogügyben aktuális helyi és rendszerszintű változásokat vitattuk meg. Az egységes szakmai koncepció mentén való koordináció megvalósításának alapja a formális és informális együttműködés a szervezetek között. A KEF ülésein kiemelten fontos a drogprobléma különböző oldalán álló szervezetek – kereslet és kínálatcsökkentés – szervezeti céljaiból adódó szemléletkülönbségek megismerése és egymás nézőpontjainak megértése. Jelenleg a KEF-ben 17 tagszervezet képviselteti magát, és 3 fő külsős szakértő járul hozzá a folyamatos éves munkához. A fórumban megtalálhatóak a kábítószer-probléma kezelésében és megelőzésében tevékenykedő legfontosabb állami, önkormányzati, egyházi és civil szervezetek. Ebben az évben két új tagszervezettel bővült a fórum, és több változás is történt a delegált tagok személyében.

**Tevékenység bemutatása a cselekvési tervhez kapcsolódóan**

1. **KEF koordinációs tevékenységének erősítése**

2022-ben 8 KEF ülést tartottunk meg, amelyből két alkalom rendhagyó módon valósult meg. Az egyik ülés kihelyezett helyszínen, a Kormányhivatal Igazságügyi Osztályán valósult meg, ahol a tagszervezetek képviselői mélyebben megismerhették a pártfogó felügyelők és az áldozatsegítők munkáját.

A cselevési tervben és a munkatervben meghatározottak szerint belső továbbképzést is tartottunk, amelynek indokoltságát az ugrásszerűen elterjedő alternatív dohányzási termékek és dohányzást imitáló eszközök használata adta. A tagszervezetek egyre több esetben tapasztalták, különösen a fiatalok körében a különböző elektronikusan működő hevített és porlasztott dohánytermékek használatát, akár már általános iskolás korban is. Mivel a téma szorosan kapcsolódik az addiktológiai problémák és a népegészségügy területéhez, különösen a megelőzés stratégiai pilléréhez, ezért az Egri KEF feladatának tekintette, hogy a helyi szakemberek minél alaposabb és naprakész tudással rendelkezzenek ezekről a jelenségekről és termékekről, ezzel is hozzájárulva a megelőzés és egészségfejlesztés területén kitűzött stratégiai célokhoz.

Májusban megtartottuk éves szervezetfejlesztő tréningünket Mezőkövesden, ahol kidolgoztuk a Városi drogstratégiához kapcsolódó két évre szóló cselekvési tervet is. A tréning során a tagszervezetek képviselői lehetőséget kaptak arra, hogy mélyebben megismerjék egymás szakterületének sajátosságait. A cselekvési terv elkészítése során prioritásokat állítottunk fel az elkövetkező két évre. A stratégiai célok közül kiemelendő a fiatalokat érintő legális és illegális szerhasználat kérdése, valamint a helyi szakemberek részére szervezett szakmai egyeztetések és a lakosság tájékoztatása is. Az iskoláskorúak droghasználatának megelőzése és kezelése érdekében támogatni szeretnénk a pedagógusokat és a fiatalok lelki egészségével foglalkozó szakembereket olyan szakmai protokoll kidolgozásával, amely segítségével hatékonyabbá válhat az iskolai drogprobléma kezelése.

1. **Rendezvények és programok szervezése és megvalósítása szakemberek és a lakosság számára**

**XX. „Tiszta Élvezet!” – Regionális drogügyi konferencia és drogprevenciós nap**

Az Egri KEF a koordinációs feladatai mellett mindig nagy hangsúlyt fektetett a szakemberek és a lakosság tájékoztatására, a szerhasználattal és az addiktológiai problémákkal kapcsolatos naprakész ismeretek és változások bemutatására, valamint a helyben elérhető lehetőségek és jó gyakorlatok ismertetésére.

A korábbi években a koronavírus okozta járványhelyzet miatt vagy egyáltalán nem, vagy csak korlátozottan volt lehetőségünk megszervezni a KEF legnagyobb szakmai rendezvényét, a Tiszta élvezet napot. 2022-ben nagy örömünkre szolgált, hogy személyes jelenléttel tarthattuk meg a XX. „Tiszta Élvezet!” – Regionális drogügyi konferenciát és drogprevenciós napot.

A konferencia délelőtti része a lelki egészség és a függőség témája iránt érdeklődő szakembereket (pl.: pedagógusok, védőnők, gyermekvédelmi szakemberek, pszichológusok, orvosok, stb.) célozta meg. A program helyszíne a Civil Közösségek Háza volt, amely megfelelő lehetőséget biztosított a több mint 100 fő résztvevőnek az előadásokhoz és az azt követő workshopokon való részvételhez.

A konferencia témája az elhúzódó válsághelyzetek lelki egészségre gyakorolt hatása, amelynek egyik különösen veszélyeztetett célcsoportja az addikciós problémával küzdő családok és fiatalok köre. A konferencián beszámoltunk az elmúlt időszak helyi ellátórendszeri tapasztalatairól, kiemelt figyelmet fordítva a fiatalok lelki egészségére.

A téma azért aktuális, mert a fokozódó stressz és bizonytalanság sok esetben a szerhasználat fokozódásával, mint nem megfelelő megküzdési mód megjelenésével jár. A témával kapcsolatos új ismeretek átadása és a szakemberek közti eszmecsere hozzájárulhat a probléma hatékonyabb megelőzéséhez és kezeléshez. A konferencia ebben az évben is megfelelő lehetőséget biztosított a résztvevő szakembereknek a tapasztalatcserére és az együttműködések erősítésére.

A konferencián elhangzott előadások:

1. Hoffmann Kata - Krízisintervenciós tanácsadó és Felnőtt Klinikai szakpszichológus, Képzésben lévő családterapeuta: "Megáll az ACE!" - avagy a család szerepe a szenvedélybetegség kialakulásában és az ártalmas gyermekkori tapasztalatok hosszútávú következményei
2. Majzik Balázs – Osztályvezető, Nemzeti Népegészségügyi Központ Drogmegelőzési Programok Osztálya: A KEF-ek 20 éve
3. Tóth Róbert – az egri Kábítószerügyi Egyeztető Fórum elnöke, Főegyházmegyei Karitász

Központ - RÉV Szenvedélybeteg-segítő Szolgálat munkatársa: Helyzetkép a helyi drogstratégia tükrében

1. Sáfrány Judit – klinikai szakpszichológus, Markhot Ferenc Oktatókórház és Rendelőintézet:

"Krízisen innen és túl - serdülőkori pszichés zavarok a megváltozott élethelyzetben"

1. Városi Diáktanács: Fiatalos KO/Ö/Ó/R-KÉP – A fiatalok helyzete a fiatalok szemével

A konferencia anyagai elérhetők az alábbi linken:

<https://kefeger.webnode.hu/letoltheto-anyagok/>

A szakmai nap délutáni része a korábbi évekhez hasonlóan a Városi Diáktanács szervezésében valósult meg, melynek helyszíne a Dobó tér volt. A délutáni programon többek között iskolák közötti vetélkedő, sport és művészeti előadások valósultak meg, melynek elsődleges célközönsége a fiatal korosztály volt.

Az Egri KEF egyik erőssége, hogy tagszervezetei között szerepel a Városi Diáktanács, amelyen keresztül a fiatalok részt vehetnek a KEF által tervezett programok szervezésébe, lebonyolításába, és lehetőséget kapnak véleményük megosztására. A Tiszta Élvezet konferencia szakmai részében a fiatalok egy pódiumbeszélgetésen is részt vehettek, ahol a szakemberek kérdéseket tehettek fel nekik arról, hogy hogyan látják az elmúlt időszak történéseit, különösen a korosztályukat érintő problémákat. A fiatalok bevonása egyrészt hozzájárul a szemléletformálásukhoz, másrészt erősítheti a felelősségvállalásukat a kortársaik irányába.

1. **Világnapokhoz kötődő szakmai események**

**Dohányzásmentes Világnap 2022.05.31.**

Az Egri Kábítószerügyi Egyeztető Fórum a Dohányzásmentes Világnap alkalmából 2022. május 31-én egy szakmai napot tartott a Polgármesteri Hivatal üvegtermében, melyre főleg a fiatalok testi és mentális egészségével foglalkozó szakemberek (iskolaorvosok, védőnők, iskolai szociális segítők, iskolapszichológusok, pedagógusok) érkeztek.

A program középpontjában a változásban lévő dohányzási szokások, a különféle elektromos és hevített dohánytermékek és eszközök álltak. A hagyományos cigarettától eltérő eszközök (pl: Glo, IQOS, Elfbar, snüssz) használata egyre népszerűbb a fiatalok, gyakran már általános iskolások körében is, amelyek használata több egészségügyi, mentálhigiénés és szabályozási kérdést is felvet.

A szakmai nap célja az volt, hogy minél több, a fiatalok testi és mentális egészsége iránt elkötelezett szakember megismerkedjen a nem hagyományos dohánytermékek és eszközök használatával és hatásaival, valamint tapasztalatot cseréljen a témával kapcsolatos szakmai kérdésekben.

A szakmai napon a témát érintő egészségfejlesztési és jogi kérdésekről Kimmel Zsófia egészségfejlesztő referens, a Nemzeti Népegészségügyi Központ munkatársa tartott szakmai előadást. Az előadást követően a szakemberek közelebbről is megismerkedhettek az alternatív dohánytermékekkel és eszközökkel, valamint egy közös beszélgetésen és tapasztalatcserén vehettek részt.

**Kábítószerfogyasztás elleni küzdelem Világnapja 2022.06.30.**

Az ENSZ határozata alapján 1988 óta minden évben június 26-án tartják a kábítószerfogyasztás elleni küzdelem nemzetközi napját, amelynek célja, hogy felhívja a figyelmet a kábítószerfogyasztás veszélyeire és a kábítószerkereskedelem elleni harc fontosságára.

Eger Megyei Jogú Város Kábítószerügyi Egyeztető Fóruma a Kábítószer elleni küzdelem nemzetközi napja alkalmából 2022. június 30-án szakmai napot tartott a Polgármesteri Hivatal üvegtermében, amelynek témája az egri kábítószer-helyzet volt.

A beszélgetésen részt vettek az Egri KEF tagszervezeteinek képviselői, illetve azok az intézmények, akik tevékenységük során kapcsolatba kerülhetnek a kábítószer-fogyasztás jelenségével.

Az eseményen a szakemberek beszámoltak az elmúlt időszak tapasztalatairól; a legális és illegális szerek használatának változásairól, kiemelt figyelmet fordítva az iskolákat és a fiatalokat érintő, valamint a közterületeken megnyilvánuló szerhasználatra. A tagszervezetek beszámolói, valamint a helyi ellátórendszerben dolgozó szakemberek tapasztalatai a Tiszta Élvezet konferencián is bemutatásra kerültek.

**Öngyilkosság megelőzésének Világnapja 2022.09.10.**

Az öngyilkosság-megelőzés világnapja alkalmából az öngyilkosság megelőzésével és a segítségkérés lehetőségeivel kapcsolatos kiadványt készítettünk. A kiadvány online, vagy a jövőben akár nyomtatott formában is elhelyezhető a különböző egészségügyi és szociális intézményekben. A kiadvány olyan hasznos információkat tartalmaz, amelyek egyrészt segítenek a jelenséggel kapcsolatos tévhitek és előítéletek eloszlatásában, másrészt szerepelnek rajta azok az online és telefonos lelkisegély szolgálatok elérhetőségei, amelyek öngyilkossági krízis esetén bárki számára ingyenesen felkereshetők.

A kiadvány az alábbi linken elérhető (*Ismertető anyagok az öngyilkosság megelőzésére*): <https://kefeger.webnode.hu/letoltheto-anyagok/>

1. **A KEF kapcsolatrendszerének bővítése, partnerségek kialakítása**

A cselekvési tervben meghatározott célok szerint törekszünk az új együttműködések kialakítására olyan intézményekkel, amelyek tevékenységük során kapcsolatba kerülnek a kábítószerhasználat jelenségével.

2022-ben két új tagszervezettel bővült az Egri KEF. Az egyik a Heves Megyei Kormányhivatal Népegészségügyi Főosztálya, amelynek képviseletében dr. Dósáné Dr. Fekete Márta helyettes tisztifőorvos vesz részt a fórum munkájában. A másik intézmény pedig az Egri Szociális Szolgáltató Intézmény – Hajléktalanok Gondozó Háza, amelyet Bársony András képvisel a megbeszéléseken. A világnapokra szervezett eseményeken a tagszervezeteken kívül más intézmények szakemberei is részt vettek a közös gondolkodásban, droghelyzettel kapcsolatos párbeszédben.

1. **Képzéseken, konferenciákon való részvétel**

A KEF számára fontos, hogy a kábítószerhelyzet kapcsán történő változásokat, tudományos és kutatási eredményeket minél szélesebb körben megossza a szakemberekkel. Ahhoz, hogy a KEF tagjai naprakészek legyenek az addiktológia és a drogpolitika területén, nekünk is ki kell használnunk a regionális szinten, vagy országosan rendelkezésre álló képzéseket és konferenciákon való részvételi lehetőséget. Az Egri KEF a korábbi években is rendszeresen kapott meghívást más városokban működő fórumoktól, hogy mutassa be jó gyakorlatait és szakmai tevékenységét.

* 2022. március 17-én Tóth Róbert KEF elnök Szerencs Polgármesteri Hivatalában előadást tartott az Egri KEF tevékenységéről és jó gyakorlatairól.
* 2022. június 22-én a Kábítószer-Ellenes Világnap alkalmából az Egri KEF tagjai közül Kocsis Irén Mária r. alezredes (HMRFK), és Tóth Róbert KEF elnök részt vettek az Országos Rendőrfőkapitányság Bűnügyi Főigazgatóság Bűnügyi Főosztály a Rendőrség Tudományos Tanácsa támogatásával megrendezett szakmai konferencián az ORFK Teve utcai székházában.
* 2022. június 29-én Tóth Róbert KEF elnök Miskolc Polgármesteri Hivatalában előadást tartott a Miskolci KEF által szervezett szakmai fórumon. Az előadás témája az Egri KEF tevékenysége és jó gyakorlatai voltak.

1. **Közösségi média és online elérhetőség:**

Az egri KEF stratégiai dokumentumainak elérhetősége: <http://www.kef.hu/forum/kef-eger>

Az egri KEF weboldalának elérhetősége: <https://kefeger.webnode.hu/>

A KEF elérhetősége Eger város oldaláról: <https://www.eger.hu/hu/varos/kabitoszerugyi-egyezteto-forum-2123>

